送秦光祿北征
作者：李賀
朝代：唐

paragraphs: 北虜膠堪折，秋沙亂曉鼙。
髯胡頻犯塞，驕氣似橫霓。
灞水樓船渡，營門細柳開。
將軍馳白馬，豪彥騁雄材。
箭射欃槍落，旗懸日月低。
榆稀山易見，甲重馬頻嘶。
天遠星光沒，沙平草葉齊。
風吹雲路火，雪汙玉關泥。
屢斷呼韓頸，曾然董卓臍。
太常猶舊寵，光祿是新隮。
寶玦麒麟起，銀壺狒狖啼。
桃花連馬發，綵絮撲鞍來。
呵臂懸金斗，當脣注玉罍。
清蘇和碎蟻，紫膩卷浮杯。
虎鞹先蒙馬，魚腸且斷犀。
䟃𧽼西旅狗，蹙額北方奚。
守帳然香暮，看鷹永夜棲。
黃龍就別鏡，青塚念陽臺。
周處長橋役，侯調短弄哀。
錢塘階鳳羽，正室擘鸞釵。
內子攀琪樹，羌兒奏落梅。
今朝擎劒去，何日刺蛟迴。